पाएं अपने शहर की ताज़ा ख़बरें और फ्री ई-पेपरडाउनलोड करें
रोहतक. केंद्रीय माध्यमिक शिक्षा बोर्ड (सीबीएसई) से संबद्ध विद्यार्थियों के लिए अच्छी खबर है। अब उन्हें सिंगापुर में अंतरराष्ट्रीय फोटोग्राफी प्रतिस्पर्धा में हुनर दिखाने का मौका मिलेगा। आगामी 9 से 15 सितंबर तक होने वाली इस स्पर्धा में 16 से 21 वर्ष तक के प्रतिभागी भाग लेंगे। इससे पहले स्कूलों में स्थानीय स्तर पर ही फोटोग्राफी प्रतियोगिता करवाई जाती थी।
शिक्षाविदों का कहना है कि विद्यार्थियों का फोटोग्राफी के प्रति रुझान बढ़ाने के उद्देश्य से बोर्ड का प्रयास सराहनीय है। इस प्रतिस्पर्धा में भाग लेने से बच्चों को बहुत कुछ नया सीखने को मिलेगा। तीन चरणों में होने वाली इस प्रतियोगिता का पूरा खर्च बोर्ड उठाएगा। इस संबंध में बोर्ड ने सभी स्कूल संचालकों को परिपत्र भेज दिए हैं।
30 जून तक करें आवेदन
इंस्टीट्यूशन ऑफ इंजीनियर्स एवं सिंगापुर फोटोग्राफिक सोसाइटी के संयुक्त तत्वावधान में होने जा रही इस प्रतियोगिता में आवेदक 30 जून तक आवेदन कर सकते हैं। सीबीएसई स्कूल एसोसिएशन (सहोदय) की अध्यक्ष सुनीता जुनेजा ने बताया कि यह स्पर्धा दो श्रेणियों में होगी, एक युवा और दूसरी ओपन।
इसमें भी डिजिटल कलर, डिजिटल मोनोक्रोम और डिजिटल प्रयोगात्मक जैसे तीन अनुभाग होंगे। इन अनुभागों में प्रवेश के लिए सिंगापुर के डॉलर्स के अनुसार फीस लगेगी। वहीं, अंबेडकर चौक स्थित मॉडल स्कूल की प्राचार्या तरू गुप्ता ने बताया कि बोर्ड की यह पहल सराहनीय है।
फोटोग्राफी का प्रशिक्षण देंगे स्कूल
सूत्रों के अनुसार बोर्ड ने स्कूल संचालकों को आदेश दिए हैं कि वे सिंगापुर में होने जा रही अंतरराष्ट्रीय फोटोग्राफी स्पर्धा में भाग लेने वाले प्रतिभागियों को अपने स्तर पर प्रशिक्षण दें ताकि विद्यार्थी पूरे आत्मविश्वास के साथ अपनी प्रस्तुति दे सकें। यह प्रतिस्पर्धा ‘जलवायु परिवर्तन के लिए अभिनव और स्थाई समाधान’ और ‘पर्यावरणीय स्थिरता व चुनौतियां’ विषयों पर होगी। इसका मुख्य उद्देश्य युवाओं को पर्यावरण का महत्व और उनकी रक्षा करने के तरीकों से अवगत कराना है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn